b'\n_START_ARTICLE_\nUiguurit\n_START_SECTION_\nAsuinalue ja lukum\xc3\xa4\xc3\xa4r\xc3\xa4\n_START_PARAGRAPH_\nXinjiangin lis\xc3\xa4ksi uiguureja asuu Kazakstanissa, Kirgisiassa, Uzbekistanissa ja Afganistanissa. Kiinassa uiguureja oli vuoden 1990 v\xc3\xa4est\xc3\xb6nlaskennan mukaan 7,2 miljoonaa henke\xc3\xa4. Vuoden 2010 v\xc3\xa4est\xc3\xb6nlaskenta kirjasi heit\xc3\xa4 olevan yli kymmenen miljoonaa, mutta on sanottu ett\xc3\xa4 heist\xc3\xa4 miljoona olisi suljettuna uudelleenkoulutusleireill\xc3\xa4. Entisess\xc3\xa4 Neuvostoliitossa laskettiin vuonna 1989 olevan 262\xc2\xa0600 uiguuria. Heist\xc3\xa4 185\xc2\xa0300 asui Kazakstanissa, 36\xc2\xa0800 Kirgisiassa ja 35\xc2\xa0700 Uzbekistanissa. Afganistanissa uiguureja arvioidaan olevan noin 2\xc2\xa0000 henke\xc3\xa4.\n_START_SECTION_\nEtninen historia\n_START_PARAGRAPH_\nKeski-Aasian turkkilaiset paimentolaisheimot mainitaan kirjallisissa l\xc3\xa4hteiss\xc3\xa4 200-luvulta l\xc3\xa4htien. Nimitys uiguuri esiintyy ensimm\xc3\xa4isen kerran 700-luvun orhonilaisissa piirtokirjoituksissa. Jenisein kirgiisit h\xc3\xa4vittiv\xc3\xa4t Selenga-, Orhon- ja Tuuljokien varsilla sijainneen uiguurivaltakunnan vuonna 840. Sen j\xc3\xa4lkeen uiguurit siirtyiv\xc3\xa4t Turkestaniin, jossa he muodostivat kaksi valtakuntaa. Niiden keskukset sijaitsivat Turfanin keitaalla ja Gansussa. Alueen iranilaisia kieli\xc3\xa4 ja tokaaria puhunut alkuper\xc3\xa4isv\xc3\xa4est\xc3\xb6 sulautui uiguureihin, jotka omaksuivat heilt\xc3\xa4 maanviljelyn ja er\xc3\xa4it\xc3\xa4 k\xc3\xa4sity\xc3\xb6ammatteja. Alkuper\xc3\xa4isen \xc5\xa1amanismin rinnalle levisi manikealaisuus, buddhalaisuus ja nestoriolainen kristinusko. Tanguutit h\xc3\xa4vittiv\xc3\xa4t 1000-luvulla Gansun valtakunnan ja It\xc3\xa4-Turkestanista tuli 1100-luvulla Karakitain vasallivaltio. Mongolivalloituksen j\xc3\xa4lkeen se kuului T\xc5\xa1agatain kaanikuntaan ja my\xc3\xb6hemmin Mogulistaniin._NEWLINE_Islam syrj\xc3\xa4ytti aikaisemmat uskonnot 1300\xe2\x80\x931600-luvuilla. Samaan aikaan muotoutui nykyinen uiguurin kieli. Paikallisryhmien (ka\xc5\xa1garilaiset, hotanilaiset) ja ammattiryhmien (taran\xc4\x8di \xe2\x80\x9dmaanviljelij\xc3\xa4\xe2\x80\x9d) nimitykset korvasivat yhteisen etnisen nimen, joka p\xc3\xa4\xc3\xa4tettiin ottaa uudelleen k\xc3\xa4ytt\xc3\xb6\xc3\xb6n Almatyssa vuonna 1921 pidetyss\xc3\xa4 uiguurien edustajakokouksessa. 1600\xe2\x80\x931700-luvuilla It\xc3\xa4-Turkestanissa oli uiguurivaltio, jonka Kiinan mant\xc5\xa1udynastia valloitti vuoteen 1760 menness\xc3\xa4. Kiinalaisten harjoittama sorto nostatti lukuisia kapinoita. Vuonna 1955 Kiinan kansantasavalta perusti Xinjiangin uiguurien autonomisen alueen.\n_START_SECTION_\nElinkeinot ja kulttuuri\n_START_PARAGRAPH_\nPerinteisi\xc3\xa4 elinkeinoja ovat keinokasteluun perustuva maanviljely ja puutarhanhoito. Paikoittain harjoitetaan etup\xc3\xa4\xc3\xa4ss\xc3\xa4 karjanhoitoa. K\xc3\xa4sity\xc3\xb6ammatteja ovat kankaiden ja mattojen kudonta sek\xc3\xa4 keramiikan ja metalliastioiden valmistus. Perinteinen asumus on savesta tai polttamattomasta tiilest\xc3\xa4 valmistettu tasakattoinen talo. Sis\xc3\xa4\xc3\xa4nk\xc3\xa4ynnin edess\xc3\xa4 on katettu terassi. Oleskelutilana toimii l\xc3\xa4mmitetty makuualusta. Miesten pukuun kuuluu halatti ja koristeltu tybeteikka. Naiset k\xc3\xa4ytt\xc3\xa4v\xc3\xa4t keskiaasialaistyyppist\xc3\xa4 pitk\xc3\xa4\xc3\xa4 leninki\xc3\xa4. Tavallisia ruokalajeja ovat ohuet leiv\xc3\xa4nkakkarat, vihanneksilla ja lihalla maustettu nauhamakaroni, t\xc3\xa4ytetyt piirakat ja pelmenit. Liharuoista suosittuja ovat lammasvartaat. Teet\xc3\xa4 juodaan id\xc3\xa4ss\xc3\xa4 maidolla, voilla ja suolalla maustettuna. Ruokavalioon kuuluvat my\xc3\xb6s arbuusit ja melonit sek\xc3\xa4 tuoreet ja kuivatut hedelm\xc3\xa4t._NEWLINE_Ydinperheen patronyymiset siteet ovat vahvat. H\xc3\xa4iden ja vapaa-ajan vietossa noudatetaan perinteisi\xc3\xa4 tapoja. Rikas ja omaper\xc3\xa4inen kulttuuri ilmenee mm. rakennustaiteessa, kansanmusiikissa ja -tansseissa.\n_START_SECTION_\nKirjallisuus\n_START_PARAGRAPH_\nUiguurien suullinen perinne k\xc3\xa4sitt\xc3\xa4\xc3\xa4 kansanrunoja ja -lauluja, satuja, lyyris-eppisi\xc3\xa4 kertomuksia eli dastaneita, historiallisia sankarilauluja, legendoja ja tarinoita. Varhaisimpia kirjallisia muistomerkkej\xc3\xa4 ovat 600\xe2\x80\x93700-luvuilla laaditut turkkilaiset riimukirjoitukset. Muinaisuiguurilainen kirjallisuus koostuu l\xc3\xa4hinn\xc3\xa4 k\xc3\xa4\xc3\xa4nnetyist\xc3\xa4 buddhalaisista teksteist\xc3\xa4. Monet klassisen kauden teokset kuuluvat Keski-Aasian turkkilaisten kansojen yhteiseen perinteeseen. T\xc3\xa4llaisia ovat mm. 1000-luvulta per\xc3\xa4isin olevat Jusuf Balasagunin \xe2\x80\x9dOnnen antava tieto\xe2\x80\x9d ja Mahmud Ka\xc5\xa1garin \xe2\x80\x9dTurkkilaisten murteiden sanakirja\xe2\x80\x9d, 1300-luvulta per\xc3\xa4isin oleva Rabguzin \xe2\x80\x9dKertomus profeetoista\xe2\x80\x9d sek\xc3\xa4 1400-luvulla laadittu oguusiheimojen historia Oguz-name. Uiguurinkielisen runouden tyyli ja ilmaisukeinot saavuttivat huippunsa Muhammad Imin Hirkatin (1634\xe2\x80\x931724) teoksissa. Abduraim Nizari (1770\xe2\x80\x93?) loi oman runoilijakoulukuntansa. Uiguurien vapaustaistelu heijastui Bilal Nazymin (1824\xe2\x80\x931899) runoudessa._NEWLINE_Ven\xc3\xa4j\xc3\xa4n vallankumouksen j\xc3\xa4lkeen Neuvostoliiton alueella syntyi uiguurinkielinen lehdist\xc3\xb6 ja nykykirjallisuus. Ensimm\xc3\xa4isi\xc3\xa4 sosialistista realismia edustaneita kirjailijoita oli Umar Muhammadi (1906\xe2\x80\x931931). Toisen maailmansodan j\xc3\xa4lkeen julkaistut Zija Samedin, D\xc5\xbeamal Busakovin ja Hizmet Abdullinin romaanit kuvaavat yhteiskunnan muutoksia, kansan historiallisia kohtaloita ja Kiinan uiguurien el\xc3\xa4m\xc3\xa4\xc3\xa4. Neuvostokirjallisuus vaikutti my\xc3\xb6s Xinjiangin nykykirjallisuuden syntyyn 1930-luvulla. Sen perustanlaskijoihin kuului Lutfulla Mutallip (1925\xe2\x80\x931945). Kiinassa uiguurinkielisi\xc3\xa4 kirjoja ja lehti\xc3\xa4 alkoi ilmesty\xc3\xa4 1940-luvulla. Vuonna 1953 perustettiin Xinjiangin kirjailija- ja taiteilijaliitto ja alettiin julkaista kulttuurilehte\xc3\xa4 Tarim. Kiinan uiguurikirjailijoiden ensimm\xc3\xa4inen edustajakokous pidettiin vuonna 1957.\n_START_SECTION_\nValvonta ja etninen puhdistus\n_START_PARAGRAPH_\nHelsingin Sanomien toimittaja Katriina Pajari k\xc3\xa4vi talvella 2019 vajaan viikon matkalla Xinjiangissa ja raportoi poliisivaltiosta, jossa kaikki vakoilevat toisiaan, valvontakameroita ja poliiseja on kaikkialla eiv\xc3\xa4tk\xc3\xa4 ihmiset uskalla puhua h\xc3\xa4nelle. Uiguurien \xc3\xa4lypuhelimissa on oltava Jingwang-sovellus, jonka kautta "ep\xc3\xa4ilytt\xc3\xa4v\xc3\xa4st\xc3\xa4 materiaalista" siirtyy tieto eteenp\xc3\xa4in. H\xc3\xa4nen tulonsa tiedettiin etuk\xc3\xa4teen, vaikka h\xc3\xa4n ei ollut ilmoittanut kenellek\xc3\xa4\xc3\xa4n, ja h\xc3\xa4nen per\xc3\xa4ss\xc3\xa4\xc3\xa4n kulkivat samat ihmiset kaikkialle._NEWLINE_Leireill\xc3\xa4 on arviolta miljoona uiguuria, joita k\xc3\xa4\xc3\xa4nnytet\xc3\xa4\xc3\xa4n islamista ja muslimikulttuurista uskollisiksi puolueelle. Kiinan mukaan alueella on jatkuva terroriuhka, jonka vuoksi turvallisuustoimet ovat v\xc3\xa4ltt\xc3\xa4m\xc3\xa4tt\xc3\xb6m\xc3\xa4t. Jokaiseen muslimiin suhtaudutaan mahdollisena terroristina. Ihmisoikeusj\xc3\xa4rjest\xc3\xb6jen mukaan kyseess\xc3\xa4 on etninen puhdistus ja kulttuurimurha.'